b'\n_START_ARTICLE_\nAnluminur\xc4\x83\n_START_PARAGRAPH_\nAnluminur\xc4\x83 se nume\xc8\x99te un ansamblu de motive decorative pe baz\xc4\x83 de arabescuri \xc8\x99i de \xc3\xaempletituri geometrice, puse \xc3\xaen valoare cu aur \xc8\x99i argint, care apar pe vechile manuscrise, \xc3\xaen special ilustra\xc8\x9biile \xc3\xaen culori vii ale manuscriselor medievale._NEWLINE_Anluminurile, denumite \xc8\x99i ilumin\xc4\x83ri, sunt acele ilustra\xc8\x9bii \xc3\xaentr-un manuscris cu picturi sau ornamente manuale, de toate felurile. Picturile \xc3\xaentr-un manuscris sunt numite \xe2\x80\x9eminiaturi\xe2\x80\x9d, f\xc4\x83r\xc4\x83 nici o leg\xc4\x83tur\xc4\x83 cu m\xc4\x83rimea acestora. \xc3\x8en sensul picturii, denumirea miniatur\xc4\x83 deriv\xc4\x83 din verbul latin \xe2\x80\x9eminiare\xe2\x80\x9d, care \xc3\xaensemna \xe2\x80\x9ea colora cu oxid ro\xc8\x99u de plumb\xe2\x80\x9d, denumit \xc8\x99i miniu de plumb._NEWLINE_Pentru anluminuri, \xc3\xaen Egiptul antic, Grecia Antic\xc4\x83 \xc8\x99i Roma Antic\xc4\x83, ca de altfel \xc8\x99i \xc3\xaen Evul Mediu european, se foloseau culori tempera cu clei. Abia \xc3\xaen vremea Rena\xc8\x99terii timpurii s-a folosit tempera preparat\xc4\x83 cu ou, net superioar\xc4\x83 prin ton, str\xc4\x83lucire \xc8\x99i durabilitate. Fondul de aur mozaicat, care confer\xc4\x83 somptuozitate \xc8\x99i str\xc4\x83lucire anluminurilor, care este o particularitate tehnic\xc4\x83 frecvent\xc4\x83 a artei gotice, ivit\xc4\x83 din dorin\xc8\x9ba imit\xc4\x83rii vitraliilor din marile catedrale, \xc3\xae\xc8\x99i are originea \xc3\xaen arta bizantin\xc4\x83._NEWLINE_Anluminura s-a dezvoltat, av\xc3\xa2nd ca origine decorarea de litere ini\xc8\x9biale. Arta decor\xc4\x83rii c\xc4\x83r\xc8\x9bilor a devenit, \xc3\xaen unele momente ale Evului Mediu, un fel de mod\xc4\x83, \xc3\xaenc\xc3\xa2t nici o cheltuial\xc4\x83 nu era scutit\xc4\x83 pentru procurarea materialelor scumpe: pergamentul \xc8\x99i velum-ul ca suport, culori importate din India, Persia \xc8\x99i Spania (\xc3\xaen special vermilion \xc8\x99i ultramarin), \xc3\xaen timp ce tu\xc8\x99ul cu aur bizantin (fabricat din aur adus din India) era folosit dup\xc4\x83 \xc3\xaenv\xc4\x83\xc8\x9b\xc4\x83turile caligrafilor per\xc8\x99i. \xc3\x8en cazul anluminurii precarolingiene, se afl\xc4\x83 c\xc3\xa2teva caracteristici ale decora\xc8\x9biei paginii, specifice predilec\xc8\x9biei locale pentru un tip ornamental derivat dintr-o tehnic\xc4\x83 anume: la lombarzi \xe2\x80\x93 entrelac-ul; la irlandezi \xe2\x80\x93 spirala; la bizantini \xe2\x80\x93 arabescul (\xc3\xaemprumutat din arta sasanid\xc4\x83); la germani \xe2\x80\x93 ornamenta\xc8\x9bia bazat\xc4\x83 pe teme animaliere._NEWLINE_\xc3\x8en anluminur\xc4\x83, planul textual este articulat figural, iar cel figural are valori scripturale._NEWLINE_\xc3\x8enc\xc4\x83 din secolele timpurii ale cre\xc8\x99tinismului, copi\xc8\x99tii scriptoriilor monastice erau \xc3\xaenso\xc8\x9bi\xc8\x9bi de miniaturi\xc8\x99ti \xc8\x99i anluminatori, pentru a reprezenta figuri sau episoade exemplare ale Evangheliilor. \xc3\x8en m\xc4\x83n\xc4\x83stirile irlandeze \xc8\x99i anglo-saxone, textele anluminate debuteaz\xc4\x83 \xc3\xaen anii 650\xe2\x80\x93800 cu monograme ornamentale.'